SKRIFTLIG FORESPØRGSEL E-2038/02

af Erik Meijer (GUE/NGL) til Kommissionen

(10. juli 2002)

Om: EU-midler til den omstridte udvidelse af lufthavnen i den bulgarske hovedstad Sofija tæt på bydele og beboelsesområder

1. Er det korrekt, at der via Phare er ydet et bidrag til faglig bistand, projektering og tilsyn til et beløb på 7,6 mio. EUR i en fase, hvor der fortsat var tale om en mere begrænset plan til højst 184 mio. EUR i stedet for det aktuelle beløb på 254,7 mio. USD, og at dette bidrag blev ydet med den begrundelse, at første rate af et EIB-lån på i alt 60 mio. EUR, som blev tildelt i september 1997, ellers ikke ville blive udbetalt, og at der efterfølgende i selve projekteringsfasen og forud for afslutningen af miljøkonsekvensvurderingen (VVM) i april 2000 blev ydet et ISPA-bidrag til et beløb på 50 mio. EUR?

2. Hvorfor er projektet i alle forudgående faser betegnet som påtrængende, og sågar i den grad, at der ikke var tid til i overvejelserne at inddrage de alternativer, der blev foreslået i rigeligt mål, mens projektet nu efter fem år på trods af ydelser fra EU, EIB og en kuwaitisk udviklingsfond fortsat befinder sig i udviklingsfasen?

3. Mener Kommissionen, at denne kombination af hastværk, ydelse af midler i en fase, hvor konsekvenserne endnu ikke kendes fuldt ud, manglende alternativer og mangler hvad angår miljøkonsekvensvurderingens indhold og gennemførelse, er en metode, som på ny kan bruges ved yderligere projekter, eller kan den danne erfaringsgrundlaget for en mere omhyggelig fremgangsmåde fremover?

4. Hvorvidt medfører græske lufthavnsprojekter, at der er mindre behov for en kraftigt øget lufthavnskapacitet i Bulgarien?

5. Hvorvidt er der i denne fase mulighed for at anvende de disponible midler til udarbejdelse af en alternativ løsning, som placeres og indrettes længere væk fra storbyområdet og på en sådan måde, at de negative virkninger for miljøet begrænses i videst muligt omfang og der ikke inden for overskuelig tid opstår et folkeligt krav om alligevel at vælge en anden placering?

Svar afgivet på Kommissionens vegne af Michel Barnier

(27. september 2002)

1. Kommissionen bekræfter, at der i 1999 blev ydet finansielle bidrag på 4 932 905 EUR og 2 661 005 EUR fra PHARE-programmet til faglig bistand dels til projektstyring og -udformning, dels til finansiel og forretningsmæssig styring af udviklingsprojektet for Sofias lufthavn.

Efterfølgende ansøgte de bulgarske myndigheder om ISPA-støtte til lufthavnens konstruktionsfase. Kommissionen godkendte et ISPA-bidrag på 50 mio. EUR til konstruktionen af den nye passagerterminal og tilhørende infrastruktur, efter at Forvaltningsudvalget for ISPA havde afgivet en positiv udtalelse i juli 2000.

Projektet var i projekteringsfasen, da ISPA-ansøgningen blev indsendt, men de bulgarske myndigheder havde i 1996 foretaget en fuldstændig miljøkonsekvensvurdering (VVM) af hovedplanen for lufthavnens udvikling, og alle de krævede dokumenter blev sammen med ISPA-ansøgningen sendt ind til Kommissionen. Der blev taget hensyn til miljøkonsekvensvurderingens anbefalinger ved projektplanlægningen og -udformningen. Endvidere var bevillingen af ISPA-bidraget betinget af, at der blev foretaget en fuldstændig miljøkonsekvensvurdering af alle delprojekter i udviklingsarbejdet på baggrund af udførlige projektbeskrivelser. Disse vurderinger og den påkrævede høring af de offentlige myndigheder og miljømyndighederne er nu afsluttet.

2. Det tager lang tid at udvikle omfattende og komplekse projekter af denne slags på grund af de mange tekniske, finansielle og miljømæssige faktorer, som der skal tages hensyn til. Dertil kommer de mange krav og interesser. Det står klart, at projektet for Sofias lufthavn har taget længere tid end først antaget, men projektets udviklingfase er nu afsluttet, og udbuddene for de vigtigste arbejder er blevet indledt i år (2002).

3. Kommissionen foretager en vurdering af alle aspekter af et forslag for at sikre, at de projekter, hvortil der er ansøgt om støtte, opfylder de pågældende forordningers krav. Det er ikke altid muligt at sikre, at alle aspekter af et projekt er fuldstændigt fastlagt, før den finansielle støtte bevilges, men der er truffet sikkerhedsforanstaltninger, som skal sikre, at støttemodtageren opfylder de retslige krav, særligt på miljøområdet, f.eks. gennem de betingelser, som stilles for ydelsen af støtte.

4. Kommissionen anser ikke de græske lufthavne for at være et realistisk alternativ til dækning af Bulgariens lufttransportbehov.

5. Kommissionen har ikke i sinde at finansiere en undersøgelse af alternative placeringer af Sofias lufthavn.